Angela Ahrendts. Angela Jean Ahrendts, (oʻzb. talaffuzi: Anjela Jan Arends; 1960-yil 7-iyun) – Apple Inc. kompaniyasining chakana savdo boʻyicha katta vitse-prezidenti boʻlib ishlagan amerikalik tadbirkor ayol. U 2006-yildan 2014-yilgacha Burberry kompaniyasining bosh direktori boʻlgan. Ahrendts 2014-yilda Burberry kompaniyasini tark etib, Applega qoʻshildi. U Forbes jurnalining 2015-yilgi dunyoning eng qudratli ayollari roʻyxatida 25-oʻrinni egallagan va Fortunening 2014-yilgi biznesdagi dunyoning eng qudratli ayollari roʻyxatida 29-oʻrinni egallagan. U shuningdek, 2016-yilda tarqatib yuborilgunga qadar Buyuk Britaniya Bosh vazirining biznes masalalari boʻyicha maslahat kengashi aʼzosi ham boʻlgan. Yoshligi. Indiana shtatining New Palestine shahrida tugʻilib oʻsgan Ahrendts olti farzandning uchinchisi edi. Uning otasi Richard Ahrendts biznesmen, onasi Jean esa uy bekasi. U New Palestine oʻrta maktabida oʻqigan. 1981-yilda Indiana shtatining Muncie shahridagi Ball davlat univerisitetida merchendayzing va marketing boʻyicha bakalavr darajasini olgan. Faoliyati. Ahrendts moda sanoatida ishlash uchun Nyu-York shahriga koʻchib oʻtdi. Bir qator lavozimlardan soʻng, jumladan, siynaband ishlab chiqaruvchi Warnaco korxonasida merchendayzing bilan shugʻullanganidan soʻng, u 1989-yilda Donna Karan International kompaniyasiga ishga kirdi hamda u yerda ulgurji savdo va litsenziyalash orqali hashamatli brendni xalqaro miqyosda kengaytirish ustida ishladi.1996-yilda Leslie Wexner uni Henri Bendelga ishga olib, Bendel doʻkonlarini 50 ta yangi bozorga kengaytirish vazifasini topshirdi. Biroq, ikki yildan soʻng direktorlar kengashi bu loyihani bekor qilishga qaror qildi. 1998-yilda u Fifth & Pacific Companiesning korporativ savdo va dizayn boʻyicha vitse-prezidenti lavozimiga ishga kirdi. 2001-yilda Ahrendts korporativ merchandayzing boʻyicha katta vitse-prezident va guruh prezidenti lavozimiga koʻtarildi, u guruhning 20 dan ortiq brendlari, jumladan Laundry by Shelli Segal, Lucky Brand Dungarees va Liz Claiborne Inc. kompaniyasining erkaklar chakana savdo biznesi uchun mahsulot joylashtirish ishlarini boshqarish mas’uliyatini zimmasiga olgan. 2002-yilda Ahrendts yana yuqori lavozimga koʻtarilib, ijrochi vitse-prezident etib tayinlandi. Bu lavozimda u Liz Claiborne mahsulotlarining toʻliq assortimenti, xizmatlari hamda rivojlanishi uchun ayollar va erkaklar yoʻnalishlarining ikkalasida ham toʻliq javobgarlikni oʻz zimmasiga oldi. Burberry. Ahrendts Burberry kompaniyasiga 2006-yil yanvar oyida qoʻshildi va 2006-yil 1-iyulda Rose Mary Bravo oʻrniga bosh direktor lavozimini egalladi. Ahrendts brend obroʻsining pasayishini yumshatish uchun Burberryning katak naqshli kiyimlar va aksessuarlar sonini darhol 10 foizgacha cheklab qoʻydi. Bu chora hamma joyda tarqalgan soxta mahsulotlarning sotuvga yetkazgan zararini kamaytirishga yordam berdi. Bundan tashqari, u brendning atir va goʻzallik mahsulotlari litsenziyalarini qayta sotib olish jarayonini hamda guruh daromadining 20 foizini tashkil etayotgan ispan franshizasini sotib olishni nazorat qildi. Ahrendtsning faoliyati davomida kompaniya qiymati 2 milliard funt sterlingdan 7 milliard funt sterlinggacha koʻtarildi. CNN Moneyning xabar berishicha, 2012-yilda u 26,3 million dollar ishlab topib, Buyuk Britaniyadagi eng koʻp maosh oluvchi bosh direktor boʻlgan. Apple. 2013-yil 15-oktyabrda Ahrendtsning 2014-yil bahorida Burberry kompaniyasini tark etib, Apple Inc. kompaniyasining ijroiya jamoasiga qoʻshilishi eʼlon qilindi. U chakana savdo va onlayn doʻkonlar boʻyicha katta vitse-prezident lavozimini egalladi. Bu lavozim 2012-yil oktyabrda Jon Browett ketganidan beri boʻsh edi. 2014-yil 1-mayda Ahrendts Apple rahbariyati roʻyxatiga kiritildi. Apple kompaniyasining 2015-yilda Qimmatli qogʻozlar va birjalar komissiyasiga taqdim etgan bayonotiga koʻra, Ahrendts 2014-yilda 70 million dollardan koʻproq daromad olgan, bu Apple kompaniyasining boshqa rahbarlari, jumladan, bosh direktor Tim Cookning daromadidan ham koʻproq. 2016-yil avgust holatiga koʻra, u taxminan 11 million dollarlik Apple aksiyalariga egalik qiladi. 2019-yil 5-fevralda Apple Ahrendtsning aprel oyida ketishini eʼlon qildi va uning oʻrnini Deirdre OʻBrien egallaydi. Shaxsiy hayoti. Ahrendts eri Gregg Couch bilan boshlangʻich maktabda tanishgan. Ular 17 yillik uzoq munosabatlardan keyin 30 yoshda turmush qurishdi. Juftlikning uch nafar farzandi bor. Ahrendts Burberryda ishlaganida, oila Londonning gʻarbida joylashgan 8 akr (3,2 ga) maydondagi 12,000 kvadrat futlik (1100 m²) uyda yashar edi. U metodist oilada tarbiya topgan boʻlsa-da, hozirgi kunda faol nasroniydir.